М. М. Запартыка

*Мінск*

**АДАМ ГУРЫНОВІЧ У БЕЛАРУСКІМ ЛІТАРАТУРАЗНАЎСТВЕ ПЕРШАЙ ТРЭЦІ ХХ СТАГОДДЗЯ**

Search of the biographic facts and Adam Gurinovicha's creative heritage has begun since 1910s, actively proceeded at 20 – 30s of the 20th century. Thanks to such researchers as E. Karsky, M. Goretsky, B. Tarashkevich, J. Shutowich Adam Gurinovich was included into the Belarus literature of the 19th century.

Значная частка беларускамоўных твораў XIX стагоддзя з-за цяжкіх палітычных ўмоў доўгі час заставалася ў рукапісах. На пачатку 1910-х гадоў супрацоўнікі газеты «Наша Ніва» паставілі задачу знайсці страчаную літаратуру і забытыя імёны, усвядоміўшы, што: «Аказваецца праз усё XIX сталецце беларускія пісьменнікі не зводзіліся: людзі пісалі і працавалі над развіццём беларускай літаратуры, над утрыманнем беларускай свядомасці» [1, 277]. Адным з гэтых невядомых пісьменнікаў таго часу з’яўляўся Адам Гурыновіч, асоба і творчасць якога ўвайшла ў беларускую літаратуру толькі на пачатку 20-х гадоў XX стагоддзя, да гэтай пары ні творы яго, ні біяграфія не былі вядомымі. Першыя звесткі, сціплыя і ў некаторай ступені недакладныя, з’явіліся на старонках газеты «Наша Ніва» ў 1913 годзе, праз 21 год пасля смерці паэта. Вацлаў Ластоўскі ў знакамітым артыкуле «Памажыця!» (упершыню змешчаным у «Нашай Ніве» 19 верасня 1913 г.) звяртаўся з просьбай да чытача дапамагчы знайсці інфармацыю і фотаздымкі пісьменнікаў мінулага стагоддзя. Пералічаецца цэлы шэраг прозвішчаў, цяпер неад’емных класікаў літаратуры (Арцём Вярыга-Дарэўскі, Вінцэсь Каратынскі, Ялегі Вуль, Аляксандр Рыпінскі, Юльян Ляскоўскі, Фелікс Тапчэўскі, Ян Чачот, Адам Кіркор і інш.), і сярод іх Адам Гурыновіч. «Родам з вілейскаго павету. Пісаў вершы і прозу, памёр у 1894 гаду. У 1893 г. сядзеў поўгода ў Пецярбурзе ў крэпасьці, скончыўшы тэхнолёгічны інстытут. У крэпасьці пісаў па беларуску, былі яго беларускіе рукапісы с крэпастнымі штэмплямі. Належаў да рэдакцыі нелегальнай беларускай газэты «Гоман»...» [2, 3]. Характарыстыка творчасці Адама Гурыновіча на той час не была магчымай, вяліся яе пошукі, але цікавасць да асобы паэта ўзнікла. Максім Багдановіч у сваім артыкуле «Белорусское возрождение» (упершыню апублікаваны ў часопісе «Украинская жизнь», 1915, № 1-2) узгадвае Адама Гурыновіча, адзначаючы, што ён пісаў «в социалистическом духе» [3, 272]. Можна меркаваць, што Максім Багдановіч чытаў артыкул Вацлава Ластоўскага, бо, як вядома, ён выпісваў «Нашу Ніву». Характарыстыка творчасці Гурыновіча як сацыялістычнай, верагодна, узнікла пад уплывам памылковай інфармацыі ў артыкуле «Памажыця!» аб прыналежнасці Адама Гурыновіча да рэдакцыі сацыялістычнай газеты «Гоман» (1884 г.; на той час ён быў падлеткам). Гэтай, на першы погляд нязначнай згадкай, Максім Багдановіч свядома ўключае Адама Гурыновіча ў беларускі літаратурны працэс.

Максім Гарэцкі відавочна праводзіў уласныя пошукі матэрыялаў, звязаных з Адамам Гурыновічам, і дадаў некалькі новых фактаў да ўжо вядомых: «Адам Гурыновіч родам з Вялейшчыны. У 1893 годзе сядзеў паўгода ў Пецярбургскай крэпасці. Пісаў па беларуску прозу і вершы, зьбіраў народныя песьні ў Лідзкім павеце. Захаваліся яго рукапісы з штэмпелямі крэпасьці. Памёр у 1894 г. Гурыновіч выдаў кніжку: «Дзядзька Антон, або гутарка аб усім - чыста, што баліць» [4, 101]. Стваральнік першага падручніка па гісторыі беларускай літаратуры (першае выданне адбылося ў 1920 годзе) палічыў вартым адзначыць прысутнасць невядомага паэта-рэвалюцыянера, творы якога на той час яшчэ не друкаваліся, у агульным літаратурным кантэксце. Максім Гарэцкі не пакідаў даследаванне, і ў наступныя выданні «Гісторыі беларускае літаратуры» дадаваў новыя факты да жыцця і творчасці Адама Гурыновіча. Пра гэта сведчаць некаторыя дзённікавыя запісы М. Гарэцкага: «Адам Гурыновіч, як пішуць, сядзеў у Петрапаўлаўскай цытадэлі, дык трэба перагледзець гісторыю рэвалюцыйнага руху ў Расіі. Каб не блыталі з нейкім Гурыновічам, што быў правакатарам» [5, 2].

Першынство ў адкрыцці творчасці Адама Гурыновіча належыць Браніславу Тарашкевічу. Менавіта ён у газеце «Беларускі звон» (12 красавіка 1921 года, № 3) апублікаваў вершы паэта «Да Мацея Бурачка», «Што ты спіш, мужычок», «Вялля». Ва ўступным слове да апублікаваных вершаў Тарашкевіч раскрывае невядомыя да таго часу факты біяграфіі Гурыновіча, пра якія даведаўся, дзякуючы непасрэднаму знаёмству з блізкімі сваякамі паэта. Б. Тарашкевіч, маючы творчую спадчыну паэта, у адрозненне ад папярэднікаў, ужо меў магчымасць дакладна ахарактарызаваць творчасць, адзначыць «грамадскі і свядома-нацыянальны элемент» у вершах А. Гурыновіча.

Яўхім Карскі ў манументальнай працы «Беларусы», а менавіта ў трэцяй частцы трэцяга тома (Петраград, 1922 год) таксама не абмінуў увагай Адама Гурыновіча. Літаратуразнавец Генадзь Кісялёў у сваёй кнізе «Ад Чачота да Багушэвіча» (2003 г.) адзначыў, што Я. Карскі выкарыстаў матэрыялы Вацлава Ластоўскага і Максіма Гарэцкага, але пасля з’яўлення публікацыі Браніслава Тарашкевіча Я. Карскі ў «Матэрыялах для слоўніка астатніх беларускіх пісьменнікаў апошняга часу» адзначае наступнае: «А. Гурыновіч. С этой фамилией известны стихотворения «Вясна» (З. Каспровича). «Здравствуй красная вясна, Маці вяселля!» (Беларускі звон, 1921, № 6). Быть может, эти стихотворения того же автора, о котором у нас речь на стр. 77, только напечатаны они со значительным опозданием» [8, 588]. У названыя матэрыялы да слоўніка Я. Карскі ўключыў сучасных пісьменнікаў, біяграфіі і асобы якіх былі недакладна яму вядомымі. У працы Я. Карскага адбываецца ненаўмыснае падваенне асобы А. Гурыновіча, першая згадка аб ім адносіцца да літаратуры ХІХ ст., другая (з пэўнай перасцярогай) да пачатку ХХ ст.

1930-я гады вызначаліся больш грунтоўнымі даследаваннямі жыцця і творчасці Адама Гурыновіча, у многім дзякуючы публіцысту, грамадскаму і культурнаму дзеячу Янку Шутовічу (1904-1973). Яго публікацыі ў віленскай перыёдыцы - «Беларуская крыніца», «Калоссе», «Шлях моладзі» - з’яўляюцца найбольш дакладнымі і факталагічна насычанымі, у многім дзякуючы Яніне Гурыновіч (1894-1967), пляменніцы Адама Гурыновіча. У адрозненне ад папярэднікаў, Янка Шутовіч займаецца не толькі складаннем падрабязнай біяграфіі, а маючы на руках творчую спадчыну паэта, аналізуе і характарызуе ўсе факты на новым узроўні. Янка Шутовіч адзначае, што «калі з гледзішча вымогаў літаратуры, як мастацтва, глядзець на творчасьць Гурыновіча, то яна мае значэньне ня лішняе, але з гледзішча постулятаў этычна-грамадзкіх яна мае значэньне вялікае і актуальнае» [9, 30]. Сапраўды, сувязь літаратурных пакаленняў абарвалася з заўчаснай смерцю Адама Гурыновіча. Ён не змог паўплываць на будучае пакаленне беларускіх літаратараў, як гэта зрабілі Францішак Багушэвіч, Янка Лучына, Цётка і іншыя. З’яўленне ў друку яго забытай паэзіі было неабходным і знакавым у XX стагоддзі, як адзін з доказаў беларускага літаратурнага працэсу XIX стагоддзя, своеасаблівага, які належала яшчэ зразумець і асэнсаваць.

Літаратура:

*1. Ластоўскі, В. Памажыце! / В. Ластоўскі // Выбраныя творы. - Мінск: Бел. кнігазбор, 1997. - С. 276-279.*

*2. Власт Памажыця! / Власт // Наша Ніва. - 1913. - 19 верасня (№ 38). - С. 2-3.*

*3. Багдановіч, М. Белорусское возрождение / М. Багдановіч // Зб. Тв.: у 3 т. - Мінск: Навука і тэхніка, 1993. - Т. 2: Маст. проза, пераклады, літаратурныя артыкулы, рэцэнзіі і нататкі. - С. 257-286.*

*4. Гарэцкі, М. Гісторыя беларускае літэратуры / М. Гарэцкі. - Вільня: Друкарня кооп. таварыства Друк, 1920. - 208 с.*

*5. БДАМЛМ. Ф. 426, воп. 2, адз. зах. 39.*

*6. Тарашкевіч, Б. Адам Гурыновіч / Б. Тарашкевіч // Пачынальнікі / Уклад. Г Кісялёў. - 2-е выд. - Мінск: Бел. навука, 2003. - С. 480-482.*

*7. Кісялёў, Г. Ад Чачота да Багушэвіча / Г Кісялёў. - 2-е выд. - Мінск: Бел. навука, 2003. - 426 с.*

*8. Карский, Е. Ф. Белорусы / Е. Ф. Карский // В 3 т. - Мінск: Бел. энцыклапедыя, 2007. - Т. 3, кн. 2: Очерки словесности белорусского племени. - 704 с.*

*9. Шутовіч, Я. Адам Гурыновіч / Я. Шутовіч // Калосьсе. - 1935. - Кніжка 1. - С. 27-33.*